LV Eiropas Savienības Oficiālais Vēstnesis C 192/15

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 192/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“MOSTVIERTLER BIRNMOST”

EK Nr.: AT-PGI-0005-0325-14.11.2003

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Österreichisches Patentamt Adrese: Dresdner Straße 87 1200 Wien ÖSTERREICH Tālr. +43 153424-0 Fakss +43 153424535 E-pasts: info@patentamt.at

2. Grupa:

Nosaukums: “Regionalmanagement Mostviertel — Verein zur Förderung des Mostviertelmanagements” Adrese: c/o Geschäftsführer Karl Becker Mostviertelplatz 1 3362 Öhling ÖSTERREICH Tālr. +43 747553340300 Fakss +43 747553340350 E-pasts: regionalmanagement@regionalverband.at Sastāvs: ražotāji/pārstrādātāji ( X ) citi ( X )

3. Produkta veids:

1.8. grupa. Citi Līguma I pielikuma minētie produkti (garšvielas u. c.)

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Mostviertler Birnmost”

4.2. Apraksts:

“Mostviertler Birnmost” iegūst, mucās raudzējot no sulas bumbieriem izspiestu sulu. Tas ir pilnībā norūdzis, skaidrs, bez duļķēm, un atkarībā no izmantotās sulas bumbieru šķirnes ir sarkanīgi dzeltenā, zelta dzeltenā, gaiši dzeltenā līdz zaļgani dzeltenā krāsā. Kā augstas kvalitātes augļu vīnam (atbilstīgi Austrijas Vīnu likumam (Weingesetz)) alkohola saturs nedrīkst būt mazāks par 5 %, titrējamās skābes saturam (ko izsaka kā vīnskābi) ir jābūt vismaz 5 g/l, maksimālajam sēra saturam – vismaz 40 mg/l bez SO2 un kopējam sēra saturam – 150 mg/l. Atlikušā cukura līmenis nedrīkst pārsniegt 5 g/l, izņemot gadījumu, ja augļu vīns ir iepildīts aseptiskā slēgtā ražošanas procesā aukstā un sterilā, tātad nepasterizētā, veidā, jo tad ir iespējams arī lielāks atlikušā cukura līmenis. Gaistošās skābes (etiķskābes) saturs nedrīkst pārsniegt 0,8 g/l. Atbilstība šiem kritērijiem jāpārbauda ar laboratorijas testiem.

Turklāt pārbaudē saistībā ar to, vai augļu vīnam var piešķirt Lejasaustrijas augļu vīnu kvalitātes zīmi (Niederösterreichische Mostgütesiegel), ir jāiegūst vismaz 17 no 20 iespējamiem punktiem, lai šo vīnu varētu marķēt un tirgot kā “Mostviertler Birnmost” (turpretim “parastajiem” bumbieru un jauktajiem augļu vīniem ir nepieciešami vien 14 punkti). Šajā “aklajā”, sensoriskajā testā apmācīts degustators, ko izvēlējusies un iecēlusi Lejassaksijas Lauksaimniecības kamera, novērtē produkta izskatu (1–3 punkti), smaržu (1–5 punkti), garšu (1–7 punkti) un harmoniju (1–5 punkti). Ja augļu vīns atbilst prasībām, tas var saņemt Lejasaustrijas augļu vīnu kvalitātes zīmi.

“Mostviertler Birnmost” ir raksturīga augstvērtīga augļu garša, kas atgādina sulas bumbierus. Nav atļauts pievienot augļu sulas koncentrātu vai sulas ābolus. Augļu vīnu izgatavo no sulas bumbieriem, tās ir bumbieru šķirnes, kuras – pretēji galda bumbieriem – saistvielas fenola satura dēļ nav piemērotas tiešai lietošanai uzturā.

4.3. Ģeogrāfiskais apgabals:

Nosaukums “Mostviertel” nav ne oficiāls, ne kartogrāfisks nosaukums, bet gan tradicionāls ģeogrāfisks jēdziens, kas ir ieviesies Lejasaustrijas federālās zemes dienvidaustrumu daļā, proti, kvartālā virs Vīnes mežiem (Wienerwald), kurā augļu vīnam ir liela ekonomiska un tradicionāla nozīme. Ar sulas bumbieru audzēšanai izcili piemēroto apvidu būtībā saprot teritoriju, kas stiepjas no Donavas līdz Alpiem un no Ensas līdz Vīnes mežiem. Te ietilpst Amstetten, Scheibbs un Lilienfeld rajoni, Statutarstadt Waidhofen apgabals pie Ipsas, kā arī dienvidos no Donavas izvietotie Melk un St. Pölten-Land rajoni.

Visu izejvielu izcelsme ir no norādītā ģeogrāfiskā apgabala, kur notiek arī visi ražošanas posmi, un ārpus šā apgabala var veikt vienīgi iepildīšanu pudelēs.

4.4. Izcelsmes apliecinājums:

Ražotāji, tostarp to adreses un partijas numuri, ir norādīti uz etiķetēm, un līdz ar to ir iespējama augļu vīna pudeles izsekojamība līdz pat mucai. Par partijām jābūt atzīmēm pagrabu uzskaites reģistros, kurus nepārtraukti pārbauda pagrabu inspektori. Partiju numurus katrs ražotājs var veidot individuāli vai arī sistematizēt. Tomēr pārbaudes vai pretenzijas gadījumā ražotājam pamatoti un neapstrīdami ir jāspēj pierādīt, kāds daudzums no katras partijas ir iepildīts pudelēs. Tas notiek ar ierakstiem pagrabu uzskaites reģistros. Iepriekš teiktais ir jāievēro arī attiecībā uz iepildīšanu pudelēs ārpus ražošanas apgabala. Iepildītājus norāda uz etiķetes.

Lai izgatavotu vienu litru augļu vīna, ir nepieciešami 2 kg augļu. Tā kā ražotāji parasti izmanto tikai augļus no saviem augļu kokiem, balstoties uz ticamības salīdzinājumu, augļu vīna daudzumu var viegli samērot ar saimniecības augļu koku ražīgumu. Ja sulas bumbierus iepērk, izsekojamība jānodrošina ar pavadzīmēm.

4.5. Ražošanas metode:

Lai izgatavotu “Mostviertler Birnmost”, drīkst izmantot tikai Mostviertel apgabalam raksturīgo 59 šķirņu bumbierus. Ir atļauta audzēšana plantāciju saimniecībās.

Sulas bumbierus novāc svaigus, proti, ar rokām vai ar augļu savācējiekārtām uzlasot nokritušus augļus, vai arī noplūcot tieši no koka, pēc tam tos nomazgā un sasmalcina. No šādi iegūtās augļu masas izspiež sulu. Ja nepieciešams, sulu rafinē un, pievienojot rauga tīrkultūru mērķtiecīgai augstas kvalitātes raudzēšanai, salej koka, plastmasas vai nerūsējošā tērauda mucās. Raudzēšana notiek ne ilgāk kā trīs līdz sešas nedēļas, lai nepieļautu nekvalitatīva augļu vīna (ar nepareizu garšu) rašanos. Pēc raudzēšanas beigām augļu vīnu pēc iespējas ātri attīra no nogulsnēm (atmirušā rauga un mazām augļu daļiņām). Pēc tam, sulfitējot, dzidrinot ar želatīniem vai bentonītiem, pievienojot ābolskābi, pienskābi vai citronskābi, saldinot un filtrējot, “Mostviertler Birnmost” apstrādā tā, lai rastos glabāšanai piemērots, Austrijas Vīnu likumam atbilstīgs produkts.

4.6. Saikne:

Bumbieru vīna saikni ar ģeogrāfisko apgabalu, no vienas puses, pamato tā īpašā kvalitāte un, no otras puses, produkta reputācija.

Kvalitāte

Mostviertel apgabalā gan klimata, gan augsnes ziņā ir optimāli apstākļi sulas bumbieru audzēšanai. Klimats ir pietiekami mitrs un nav pārāk silts, turklāt vienlaikus ir optimāli bieza un auglīga augsne. Apgabals ir lielākais slēgtais augļu koku apvidus Eiropā, un te aug vairāki simti tūkstošu augļu koku.

Apgabals ir molases un fliša zonas Lejasaustrijas daļa. Augsne galvenokārt ir brūnzeme un brūnā mežu augsne. Tās ir atbilstīgā biezumā, klimatam ir raksturīgs liels nokrišņu daudzums (apmēram 800–1 500 mm gadā) un liels gaisa mitrums.

Pateicoties šiem īpašajiem apstākļiem, sulas bumbieros pietiekamā daudzumā spēj izveidoties skābe un miecvielas – divas būtiskas sastāvdaļas, kurām ir galvenā nozīme bumbieru vīna garšas un uzglabāšanas izturīguma ziņā.

Turklāt “Mostviertler Birnmost” izgatavo no Mostviertel apgabalā tradicionāli audzētām sulas bumbieru šķirnēm. Šie sulas bumbieri un uz ilggadēju pieredzi balstītā augļu vīna ražotāju prakse nodrošina “Mostviertler Birnenmost” tam raksturīgo augļu garšu un pilnīgo aromātu, papildinātu ar raksturīgo skābumu un saistvielu. Ņemot vērā aizliegumu pievienot augļu sulas koncentrātus vai sulas ābolus, arī garšas ziņā “Mostviertler Birnenmost” atšķiras no citiem šā reģiona augļu vīniem vai sidriem.

Reputācija

Pirmoreiz vēsturē bumbieru vīnu reģionā ir minējis jau minnezanga dziedonis Neidharts fon Roientāls (Neidhart von Reuenthal)ap 1240. gadu. Kā liecina vairāki citi dokumenti, bumbieru vīna ražošanai Mostviertel apgabalā bija liela nozīme arī turpmākajos gadsimtos. Lielākā daļa pašlaik ļoti ražīgo sulas bumbieru koku ir apmēram 100–150 gadu veci. Veco bumbieru koku un to vietā iestādīto koku izmantošana veicina to, ka šie koki arī turpmāk saglabāsies kā ļoti saudzējošas, ekstensīvas un tradicionāli nostiprinājušās zemkopības izpausme. Tikai šā saimnieciskā izmantojuma dēļ bumbiere kā ainava – izteikts “Mostviertel simbols” – var nostabilizēties arī turpmāk un to netieši var turpināt izmantot kā Mostviertel apgabala tūrisma objektu (piemēram, intensīvi reklamējot bumbieru ziedēšanu aprīļa beigās – “Reģions zied!”).

Bumbieru vīna ciešo saikni ar reģionu apliecina arī neskatāmi pasākumi un atrakcijas, kas saistītas ar augļu vīna izgatavošanu (piemēram, Mosttaufen, Mostheurige, Moststraße) un tiek arī atspoguļotas, piemēram, vairākās tīmekļa vietnēs (http://www.mostheurige.com, http://www.moststraße.at, http://www.mostbirnhaus.at). 2005. gadā Mostviertel apgabals, pateicoties reģionā raksturīgākajam galvenajam produktam augļu vīnam un tā centrālajai nozīmei reģiona gastronomijā, tika uzņemts “Austrijas gardumu reģionu” (“Genussregionen Österreichs”) skaitā (sk. http://www.genuss-region.at). Pateicoties Mostviertler ražotāju inovāciju atbalstam un kvalitātes apziņai, bumbieru vīns ir izrādījies perfekts izsmalcinātās virtuves “sabiedrotais” un to piedāvā pat labākajos Vīnes restorānos, piemēram, “Meinl am Graben”.

4.7. Pārbaudes struktūra:

Nosaukums: Der Landeshauptmann von Niederösterreich Adrese: Landhausplatz 1 3109 St. Pölten ÖSTERREICH Tālr. +43 2742900512905 Fakss +43 2742900515260 E-pasts: post.gs3@noel.gv.at

4.8. Marķējums:

Atzīmi “aizsargāta ģeogrāfiskās izcelsmes norāde” jeb AĢIN pievieno nosaukumam “Mostviertler Birnmost”, un tādējādi tā ir vienmēr norādīta uz etiķetes.

Apliecinot augļu vīna nepieciešamo kvalitāti (sk. 4.2. punktu), etiķetes izsniedz Mostviertel apgabala Augļkopības asociācijas konkrētiem ražotājiem un attiecīgi uzskaita.

(1) OV L 93, 31.3.2006., 12. lpp.